Sos cantos de presone

I.
Custos sunu sos cantos de galera,
sos dolorosos cantos de presone.
E chie no hat tentu afflizione
e hat passadu sa vida lezzera,

Mancu nde lezzat s’intestazione
e che los frundat in sa ziminera.
Ma cuddos ch’han provadu s’ira vera
de su dolore in totta sa persone

A tie lezzan, liberittu meu,
ca meritas d’affettos bona cara
e de coros penosos simpatia.

Bae, poveru libru, ’ae cun Deu,
contende custa mia pen’amara
cun lagrimosa e rustiga armonia.

II.
Ite siat pro s’omine a lassare
sos fizos caros, s’isposa adorada,
a s’improvvisu in vettura serrada,
est cosa chi non faghet a contare.

Ammanettadu e senza faeddare
partei in cussa notte desolada
e atturdidu a sa sorte cambiada
dae su meu serenu benistare.

Adiosu dulzura d’apposentos
illuminados, adiosu, coghina
cun sa calda e lughente ziminera!

Tra su nie ei s’abba e fortes bentos
imboligadu in d’una mantellina
de’andaia a viver in galera.

III.
A su coro narei: non piangas!
E tue, voluntade mia antiga,
de front’ a s’odios’ira nemiga
non ti frittas aizu, né ti frangas.

M’istringheit sa rabbia a sas gangas
e s’ischina deretta che ispiga
si peseit che pronta a una briga
e fin sos brazzos duros che istangas.

Ma su dovere fit d’istare mudu,
dozile che anzone in s’ora trista
chi sa sorte m’haiat preparadu.

E senza dare a sos fizos saludu,
senza ider sa car’isposa in vista,
partei corazzosu e rassignadu.

IV.
Tu’andas a presone, o Montanaru,
poeta de Barbagia rebellu,
che unu ’oe chi giughene a masellu
o puru a sa fiera ’e Santu Maru.

No impetos de gherra, né isparu
de mitraglia ardente in cuss’amellu,
né de populu sanu su burdellu
dende sa libertade a costu caru,

Ma silenziu mannu! Impaurida,
miserabile, custa idda mia
abbandono in sa notte tempestosa.

Frastimo intro s’anima ferida
ca lasso addolorada senza ghia
tanta cara familia amorosa.

V.
E a Nuoro andemus. Oramai
Nuoro una galera est diventada
de sa Barbagia, trista e desolada,
comente no est istada forzis mai.

No pro esser’istrinta tue gai
ti ses offerta a sa gherra passada,
a ti estire de luttu flagellada,
pro cantas terras mirat Ollolai!

Custa est cudda tua primavera
e si ti nd’enit simile s’istade
podes narrer chi treulas s’alzola.

Sos mezzus in confinu o in galera
culpevoles d’amare s’onestade
e cudda libertade sardignola.

VI.
De Sassari brigata gloriosa,
in sos attaccos prima e attrivida,
como ses posta a beffe e persighida
che banda de ladrones birgonzosa.

Sa terra nostra antiga e dolorosa
si frittit in sa pena consumida
ca oramai bettad’han sa grida
pro chi ruat dogni anima operosa.

Odiu antigu de sa zente mia,
ue ses como, nara? Bessi a campu
cun sa vinditta tua bell’e sana.

Pesadi como e brugia dogn’ispia
cun sa furia manna ’e su lampu
chi a sas piantas brugiat linn’e lana.

VII.
O rutunda de Nuoro timida
e pùdida che tana ’e mazzone,
m’has apertu su timiu portone,
appenas bi fattei s’arrivida.

B’agattei sa zente addolorida
cun su tristu color’e sa presone.
S’affaccein da ogni finestrone
a mi mirare cun cara patida.

«Unu signore – nein – poberittu!,
chissà prite l’han tentu». Ma cherides
ischire, frades mios, su motivu

De su meu terribile delittu?
Ca odio s’ingiustizia chi suffrides,
de ogni libertade m’hana privu.

VIII.
Dies tristas de zella, a bos contare
non resessit sa ruzza poesia;
ca de fronte a sa manna pena mia
non poden sos faeddos figurare.

Tristu cuddu chi l’hat a capitare
de viver cuss’orribile agonia
privu de ogn’umana cortesia
solu cun battor muros a penare.

Cun sa branda a su muru incadenada,
unu buidu e suzzu pallerizzu,
una brocca de abba, unu bassinu,

Cun paga lughe da una ferrada.
E gai istende tottu die rizzu,
frastimende su propriu destinu.

IX.
A s’aera, ogni die, un’ora sola
nos bogaian a unu cortile
istrintu e bruttu che unu porchile
girende che aineddos in sa mola,

O similes a sos boes in s’arzola
andaiamos cun su muzzighile
in terra in cussu viver’incivile
chi est de ogni viziu s’iscola.

Su corpus fit in intro, ma sa mente
che abile airada essiat fora
giustizia gridende e libertade.

Torturadu de rabbia impotente,
a trotòigos che una colora,
torraia a sa zella in solidade.

X.
E mi dimandaia: «It’est su dannu
ch’hapo cummissu? Ma prit’in galera
m’hana postu?». E tue, anima fiera,
casi casi ruias in s’affannu.

De pagos viles s’ira ei s’ingannu
haiant conchistadu sa trincera
ue tenia sa mia bandera
tessìda cun finesa in bellu pannu.

Ma de sos viles non durat conchista
e de su giustu binchet cudda sorte,
mancari pro un’ora cuntrastada.

Oe sa domo mia est meda trista,
ma tue, poeta sanu, isperas forte
chi siet s’innocenzia acclamada.

XI.
Poveros fulfuralzos dae chito
subra sos muros de custa presone
benides a cantare sa canzone
chi deo cun sas lagrimas ripito.

Bidides, o puzzones, ue abito,
deo chi bos haia affezione,
cando de domo mia a su balcone
beniazis cantende «cito cito».

E naraia: «Poveros puzzones
chi senza domo e cun paga provvista
devides isfidare cust’ierru!».

Oe in mes’assassinos e ladrones
so eo chi mi passo vida trista
suffrinde sos turmentos de s’inferru.

XII.
Unu tempus, m’ammento, cand’idia
sas guardias tristas de presone,
un’altu sensu de cumpassione
pro cussa zente misera tenia.

Ma como in custa dura presonia
in custa manna mia afflizione
mi paret bella sa condizione
de cuddos ch’una die cumpatia.

De morrer gia creia, ma d’istare
a mirare su chelu in sa ferrada,
custu mai creia certamente.

Però sa die devet arrivare
chi s’innocenzia mia tribulada
devet clamare cun boghe potente.

XIII.
Est su esperu caru de Nadale.
Cantu contos m’ammentat, cantu cosas
d’atteras dies mias isperosas,
liberu in domo mia e senza male.

Muzere mia bella e gioviale
preparaiat frisciolas famosas,
benian sas bighinas curiosas
faeddende ’e su tale e de sa tale.

E sos pizzinnos cun cara ’e luna
e cun sos ogios che un’aurora
fin in giru cuntentos a mirare

E nende: «Mamma mamma, damind’una».
Pappada cussa: «Un’attera ancora!».
e mai non finian de pappare.

XIV.
Oe sa domo nostra est desolada
e non s’intendet né cantu né giogu.
Certu no has alluttu mancu fogu,
pover’isposa mia addolorada.

E deo che un’istranzu in custu logu
miro su chelu da una ferrada
giuttende de ira s’anima fascada
bramosa ’e cunfidenzia e d’isfogu.

Custa, o Bailla, est sa passione
de Cristos cun sos ladros arrestadu
pro ch’esset pius mannu cust’affrontu.

Ma sa die ’e sa Resurrezione
de ’ispetto cun coro isconsoladu,
e issa devet benner, ten’a contu.

XV.
Prite deo no isco piegare
che a tantos su filu ’e s’ischina,
deo chi custa terra muntagnina
hapo difesu in liberu operare

E no chelzo chi zente malandrina
potat senza cuntrollu cumandare,
devia ennere innoghe a pagare
su peccadu de cuss’indisciplina.

Ma deo dae custa zella trista
poto a front’alta mirare sa vida
isperende in su tempus benidore

Ch’hat a benner sa die ch’hap’in vista
e dae como mando cust’isfida
contras de ogni cane traitore.

XVI.
Custu est cudd’inferru chi nât Dante
de varios limbazos e de penas
né descrier si poden sas iscenas
chi a s’ogu ti parant dae nante.

In custu logu est tristu ogn’abitante
fra sonos de ferradas e cadenas
e poden esser sas brentes pienas
ma sempre dogni coro est dolorante.

Si miran s’unu a s’atteru a sa muda
nende sa pen’interna in sa mirada
ue si lezzet s’infelicidade.

O ispiritu forte, com’azzuda
s’anima mia tropp’isconsolada,
priva de cudda santa libertade!

XVII.
Comente intro sa mola andan sos ranos
a trìsinu, su propriu sa zente
andat innoghe a trìsinu dolente,
pro chi tottu sos membros hapat sanos.

Sos isperos de viver sunu vanos
ca est troppu pesante su presente
senz’amigu vicinu né parente
e sos mezzus affettos sun lontanos.

Oh, libertade! A tie etto unu gridu
de rabbia pienu e de dolore
cun sas manos a Deus sullevadas.

A chie de improvvisu t’hat perdidu
cumprendet solu su tuo valore
e maleighet a dentes siddadas.

XVIII.
Giustizia, giustizia! Ses tue
sa chi gìamana sempre in cuddas oras
sos omines, chi tristos che coloras,
àndana tira tira e rue rue.

Tue passas fantastica che nue
mattutina, in chirca d’auroras
pius puras; intantu restas foras
dae sas bramas nostras. Trista lue,

Su falsu, s’interessu ei s’intrigu
avvelenat su sambene ’e sa zente
chi dolorosa giamat sempr’a tie.

A tie t’hat bramadu dogn’antigu
e ti terramat su tempus presente,
ma non benit sa tua bella die.

XIX.
So camminende subra unu filu,
tantu do a sa vida attenzione.
So forte e russu simile a leone,
ma non peso in sos passos unu chilu.

Un’i spiritu giutto in dogni pilu
pustis de tanta dura passione
e che Cristos in Resurrezione,
giutto in manos sos signos de s’obilu.

Sa carre mia est mortificada
ma tue, anima mia risplendente,
non ti ses oscurada o avvilida.

Sa tempesta terribile est passada,
e già ido in sos chelos d’oriente
sos signos d’una die preferida.

XX.
Non dispero, mancar’hapa suffertu
che una bestia mala. A chi’ est bonu
non timet de amigos s’abbandonu,
e s’agatat friscura in su desertu.

Pro sos fortes su logu est sempr’apertu
in sas difficultades; dogni donu
si cheret conchistadu senza sonu
cun passenzia manna e senza chertu.

Gai deo cumbatto. Sa tristura
nessunu hat bidu de sa domo mia
e pagos nd’han intesu su piantu.

Bando che camminante, in nott’iscura
ma non dispero de s’ora nodia
pro sa cale prepar’atteru cantu.